
סוגיית העובדים הזרים בחקלאות

היו"ר יעקב ליצמן:


אני מבקש לפתוח את הישיבה. על אף שנכתב מכתב חריף מאוד על-ידי מר יורם הר-ציון, הוגשה תלונה נגדי ליושבת-ראש הכנסת, אני מקיים דיון ומנסה לעזור לכם. אני מתכוון לענות לו על תלונתו, אך אני מקיים את הדיון על אף התלונה שלו. 

אמנון כהן:


כיושב-ראש ועדת הכלכלה לשעבר אני יכול להגיד לך שיש נושאים הקשורים לחקלאות בתחום ועדת הכספים ויש בתחום ועדת הכלכלה. הנושא בו דנים כרגע שייך פרופר לוועדת הכספים. 

היו"ר יעקב ליצמן:


ועדת הכספים קיימה דיונים בנושא הזה, בראשות חבר הכנסת אבשלום וילן, עוד בקדנציה הקודמת, לפני שמר יורם הר-ציון חלם אפילו להיות בכנסת. לכן טבעי שאקיים דיונים. זה שהוא הגיש הצעה לסדר היום והעבירו אותה לוועדת הכלכלה – יתכן שאני אשם, כי אילו הייתי במליאה הייתי מבקש שהדיון יעבור לוועדת הכספים, הייתי מוכיח שקיימתי דיון כבר קודם. לכן אני לא מקבל את התלונה. אבל אם הוא רוצה, אני מוכן שידיחו אותי. אולי אפילו לא אתלונן נגדו אם יעשה את זה. 

אבשלום (אבו) וילן:


צריך למצוא סיבות טובות יותר להדיח אותך, לא בשל עובדים זרים ...

היו"ר יעקב ליצמן:


היה לנו דיון ובעקבותיו היינו אמורים לקבל תשובה. מאז הדיון הקודם ועד היום רבות מהתשובות כבר לא רלוונטיות, כי עובדים עזבו את הארץ, אז צריך תוספת של עוד 5,000. 

קריאה:


אף אחד לא עזב. הישראלים עזבו, לא העובדים הזרים. 

אבשלום (אבו) וילן:


כאשר היינו בסיור נאמר לנו ששגרירות תאילנד שלחה אוטובוסים לצפון לנייד את העובדים הזרים למרכז. 

היו"ר יעקב ליצמן:


דיברנו על הצורך לקבל אישור להעסקת 3,000 עובדים זרים לפחות. האם זה התבצע? ביום שני בשבוע שעבר היה לנו דיון וביקשתי לקבל תשובה. מה התשובה?

אפרים כהן:


אני ראש המינהלת לענייני עובדים זרים. היתה ישיבה אצל מנכ"ל משרד ראש הממשלה על השלמת המכסה שנקבעה על-ידי הממשלה, של 26,000 עובדים זרים. לאחר שבדקנו את כל הנתונים מצאנו ש-22,200 מועסקים היום בחקלאות מתוך 26,000. חסרים 3,800. התברר גם שעדיין יש עובדים שנמצאים באשרה של עובדים בחקלאות ולא התייצבו להסדיר עניינם. 


בעבודה משותפת של יחידת הסמך, של משטרת ישראל ובעיקר של משרד הפנים נמצאו ונוידו 1,100 עובדים זרים ששהו בארץ לא כדין והיום מוסדרים. 

שי חרמש:


ביחד זה 23,300 עובדים זרים. 

היו"ר יעקב ליצמן:


נקבעה מכסה של 26,000. 

קריאה:


26,300. 

שלום בן משה:


300 – זה לא רלוונטי, כי זה מיועד לגוש קטיף ובא בנפרד. 

היו"ר יעקב ליצמן:


22,200 מועסקים בחקלאות. חסרים עוד 3,800 עובדים. מה איתם?

יוסי אדלשטיין:

מזה יש עוד 800-1,000 בארץ. 

היו"ר יעקב ליצמן:


אם כך, חסרים עוד 2,800 עובדים. 

אפרים כהן:


לאחר שמיצינו את העניין הזה, הנחינו את משרד הפנים להפעיל מייד כניסת עובדים זרים כדי להשלים את המכסה בהתאם להחלטות הממשלה. 

היו"ר יעקב ליצמן:


אדוני, זה נמשך זמן רב מדי. 

שי חרמש:


כמה מתחבאים בארץ?

היו"ר יעקב ליצמן:


הוא אמר: 800-1,000 עובדים. חסרים 2,800 עובדים. ביקשתי אישור מיידי להבאת 3,000 עובדים זרים. אני מוכן להוריד את המחיר – 2,500.

רביב סובל:

2,000. 

היו"ר יעקב ליצמן:


בסדר, 2,000. זה ייעשה?

אפרים כהן:


הביצוע החל החודש, 1,100 הברקות הוברקו על-ידי משרד הפנים. 

יוסי אדלשטיין:

בחודש האחרון, כאשר התחלנו לטפל בסוגייה הזאת, הוצאנו אישורי הברקה ל-1,200 עובדים תאילנדים להגיע לארץ. 

חיים חבלין:


אבל רק תמורת עובדים שיצאו באותו זמן. 

יוסי אדלשטיין:

אני מבקש שלא תגיד נתונים שאתה לא בקיא בהם. העובדה שחסרים 3,000 עובדים, ולא משנה אם עובד יצא או היה חסר. 

אבשלום (אבו) וילן:


למה הברקתם 1,200 ולא 3,000?

יוסי אדלשטיין:

הגענו לחודש יולי בגלל אלה שיושבים כאן ממשרד האוצר וממשרד החקלאות. ההיתרים פורסמו בתחילת השנה. המכסה והחלוקה לא התאימה לחקלאים וגם לא למשרד החקלאות. הם נתנו הוראה לחקלאים לא להגיע למשרד הפנים להסדיר את מעמד העובדים הזרים כי הבטיחו להם כל מיני הבטחות. אני מדבר על ה-26,000, לא על ה-1,000. בתחילת השנה כאשר פורסמה המכסה של 26,000 או 25,500 עובדים זרים, החקלאים לא באו להסדיר את מעמד העובדים שלהם ולכן לא היתה לנו אפשרות לדעת נתון עובדתי כמה עובדים יש. זה נמרח חצי שנה. 

היו"ר יעקב ליצמן:


עכשיו אתם יודעים. אני לא הולך לחפש אשמים. את עמוד התלייה כבר הורדנו. מתי תסיימו את השאר?

יוסי אדלשטיין:

בחודש האחרון הברקנו 1,200. אני מניח שעד סוף חודש אוגוסט נגמור את כל העניין. 

היו"ר יעקב ליצמן:


זה יותר מדי זמן. לא מסכים. 

יוסי אדלשטיין:

אי אפשר לבוא אליי בטענות שבמשך חצי שנה הסתובבו. אני לא מסוגל מבחינה טכנית. 

היו"ר יעקב ליצמן:


איזו עבודה נדרשת? תסביר לי, אני רוצה להבין. 

יוסי אדלשטיין:

אני צריך לבדוק כל אדם שאמור לקבל אישור, לבחון כמה עובדים חסרים לו. הרי הנתונים משתנים מדי חודש. צריך לעבור גם תהליך של הברקת הבקשה לקונסול שלנו בתאילנד. 

אבשלום (אבו) וילן:


באי-מייל הכול עובר תוך שנייה. 

קריאה:


החברות מבריקות, לא אתה. 

היו"ר יעקב ליצמן:


מר יוסי אדלשטיין, כמה זמן לקח לך להשלים את התהליך של 1,200 הברקות?

יוסי אדלשטיין:

חודש. 

היו"ר יעקב ליצמן:


בישיבה הקודמת נציג משרד הפנים לא אמר שהתהליך כה מורכב. הנציג אמר שיבדוק. 

יוסי אדלשטיין:

הברקנו 1,200 אישורים בחודש האחרון. נעשה מאמץ מוגבר לגמור את כל היתרה עד סוף החודש כדי שכולם יוכלו להגיע. 

שי חרמש:


אחרי ההברקה, כמה זמן חולף עד שהעובד מגיע לחממה?

יוסי אדלשטיין:

זה כבר לא תלוי בי. אני לא יודע להגיד לך. 

דניאל אברהם:


כ-3 שבועות. 

קריאה:


חודש וחצי. 

היו"ר יעקב ליצמן:


אני לא מתכוון לתת הנחות, נכניס אותך ללוח זמנים ברור יותר. אנחנו ב-1 באוגוסט. עד 15 באוגוסט תסיים את חצי מהאישורים, ונקבל על כך דיווח, ועד סוף החודש תסיים גם את החצי השני. נקבע לוח זמנים בוועדה. אני רוצה להיות מסודר. ב-15 באוגוסט אני מבקש לקבל דיווח על ביצוע חצי מן ההיתרים. 

חיים חבלין:


צריך לקחת בחשבון שרבות מן ההברקות נשלחות בנוהל פנימי של משרד הפנים עבור עובד שיצא. אם היום חסרים 3,000 עובדים, ויצא עובד – נותנים עובד תמורתו, אבל זה עדיין לא משלים את המכסה החסרה. 2,000 ההברקות צריכות להיות מעבר לנוהל השחלוף והמיחזור.

יוסי אדלשטיין:

לא משנה איך אתה קורא לזה. בנתון עובדתי, נקבעה מכסה של 26,000 עובדים ובפועל יש 23,000 עובדים. חסרים 3,000 עובדים. לא משנה איך קוראים לזה, מיחזור, טייס או איך שתרצה. 

היו"ר יעקב ליצמן:


יש היתר ל-26,000 עובדים זרים. אני מבין שעד סוף חודש אוגוסט אקבל ממכם דיווח שהקציתם 26,000 אישורים, שיש 26,000 עובדים. האם זה נכון?

אבשלום (אבו) וילן:


אני מתנצל אבל אני צריך לעזוב. או-טו-טו נכנסים לעונת החורף ויש עבודה בענף הפרחים.  האם ב-1 בספטמבר יהיו כאן 26,000 עובדים זרים?

היו"ר יעקב ליצמן:


זה מה ששאלתי, והוא ענה לי כן. בעוד חודש אני אמור לקבל דיווח שיש 26,000 עובדים זרים. לא משנה איך קוראים לזה. ב-15 באוגוסט אני מבקש לקבל דיווח שיש 1,000 פחות. זה הסיכום. הסיכום טוב. 

אמנון כהן:


אדוני היושב-ראש, בדיון הקודם אמרו שיש עדיין עובדים שמסתובבים בארץ. חלק מהם כבר אותרו, ו-1,000 עדיין נמצאים בעצים באיזה מקום. ה-1,000 הללו נכללים במכסת ה-26,000?

יוסי אדלשטיין:

הם נכללים ב-26,000. 

היו"ר יעקב ליצמן:


אני אמור לקבל עדכון על 26,000 רשיונות שניתנו, זה היעד.  אקבל את זה – מה טוב, תודה רבה. לא אקבל – זה דיון אחר לגמרי. 

אמנון כהן:


ומה אם לא יינתנו כל הרשיונות?

היו"ר יעקב ליצמן:


תשאיר את זה לי. אני לא צריך להגיד לפני כולם. 

שלום בן משה:


אני ראש יחידת הסמך לעובדים זרים. ב-1 בספטמבר לא יהיו פיזית 26,000 עובדים זרים. היתרים כבר היו. יהיו הברקות. כמה זמן לוקח מההברקה עד שהעובד מגיע, אין לנו שום שליטה על כך. שלא יתפרש אחרת. 

היו"ר יעקב ליצמן:


נשמעה כאן תלונה, הם טוענים שלא נותנים להם רשיונות, לא מוציאים להם מברקים. ב-1 בספטמבר אני מסתפק בזה. אם לא הצליחו להביא את העובדים בפועל, בעיה שלהם. 

קריאה:


השבוע עצרו את התאילנדים, השגרירות התאילנדית לא נתנה להם לבוא בגלל המלחמה.

היו"ר יעקב ליצמן:


זה לא בעיה שלכם. 

חנניה אזולאי:


אני מהמושב בארותיים. יש לי משתלה של ורדים ושל גיבסנית, וכן של ענפים ירוקים. מגיעים לי 6 עובדים. אחד ברח, ולא מוצאים אותו כבר שנה. מתי אקבל את 6 העובדים?

אמנון כהן:


הגשת בקשה?

חנניה אזולאי:


היתה לי הברקה כבר לפני חודשיים. 

שלום בן משה:


אני לא יכול לתת תשובה פרטנית. עקרונית עד סוף החודש הזה בעייתו תיפתר. 

היו"ר יעקב ליצמן:


התשובה הזאת לא מקובלת עליי. אני מבקש לקבל תשובה תוך שבוע ימים. הוא הגיש בקשה כבר לפני חודשיים וצריך לקבל תשובה מייד. כאשר אדם פונה אליי אני רוצה לתת לו תשובה. אני מבטיח לך שהוא לא מצביע עבורי וזה לא פוליטיקה, אלא זו עזרה עניינית לאדם הזה. אני מבקש שתיקח את הפרטים שלו. אם לא – אפתח את הדיון כאן. 

שלום בן משה:


הוא יקבל תשובה. 

היו"ר יעקב ליצמן:


אני מבקש לקבל תשובה תוך שבוע ימים על בקשתו של מר חנניה אזולאי, מה עם 6 העובדים שלו. 


תודה רבה. הישיבה נעולה. 

הישיבה ננעלה בשעה 13:45

